**Nové povinnosti vlastníkov studní a žúmp po novom**

**Povinnosti vlastníka studne**

Obec Papradno ako orgán štátnej vodnej správy Vás upozorňuje na prechodné ustanovenia § 80d ods.3 zákona č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon) v platnom znení.

Podľa vyššie uvedeného ustanovenia vodného zákona práva a povinnosti vyplývajúce z povolení a rozhodnutí, ktoré nie sú v súlade s platným vodným zákonom, účinným od 15. januára 2015, **je potrebné do 31.decembra 2020 uviesť povolenia do súladu s platným vodným zákonom, inak povolenia strácajú platnosť.**

Podľa § 21 ods. 4 písm. a) vodného zákona sa povolenie na **odber podzemných vôd vydáva najviac na 10 rokov.** **Povolenia na odber podzemných vôd pri jestvujúcich alebo povolených studniach, ktoré nemajú časovo obmedzený odber podzemných vôd, strácajú svoju platnosť s dátumom 31.decembra 2020.**

Ak fyzická osoba alebo právnická osoba, ktorých sa to týka, naďalej plánuje odoberať podzemné vody (odber vody zo studne), je potrebné požiadať príslušný orgán štátnej vodnej správy o vydanie nového povolenia na odber podzemných vôd za účelom jeho zosúladenia s platnou legislatívou.

Príslušným orgánom štátnej vodnej správy je:

* **Obec Papradno**, ak sa jedná o povolenia na odber povrchových a podzemných vôd a ich iné využitie na potreby jednotlivých občanov (domácností), t. j. povolenie vydávané pre fyzické osoby (odber vody z domovej studne pre rodinné dom, rekreačné chaty alebo ako úžitková voda v k. ú. Papradno).
* **Okresný úrad Považská Bystrica, odbor starostlivosti o životné prostredie,** ak sa jedná o povolenie na odber povrchových a podzemných vôd **pre právnické osoby** (t. j. povolenie na odber podzemnej vody pre firmy, prevádzky, hospod.objekty, skupinové vodovody-samospády pre viac rodinných domov a pod.)

**Podľa platného vodného zákona, každá fyzická osoba, alebo právnická osoba, ktorá má studňu a chce ju aj naďalej užívať na odber podzemnej vody, t. j. pre pitné účely alebo úžitkovej, musí do 31. decembra 2020 požiadať príslušný orgán štátnej vodnej správy o vydanie nového povolenia na odber podzemných vôd. Týka sa to všetkých, ktorí majú povolenie na odber podzemnej vody na dobu neurčitú alebo nemajú povolenie vôbec.**

Na základe žiadosti bude vydané nové povolenie na odber podzemnej vody na dobu 10 rokov. Vydanie nového povolenia je bezplatné.

Tlačivo žiadosti bude k dispozícii na príslušnom orgáne štátnej vodnej správy. K žiadosti sa priloží situácia umiestnenia studne.

Bližšie informácie poskytne Anna Pozníková na Obecnom úrade Papradno v úradných hodinách, č.t.: 042/ 4393275, mail: [anna.poznikova@papradno.sk](mailto:anna.poznikova@papradno.sk).

**Povinnosti vlastníkov nehnuteľností so žumpami**

Podľa § 23 ods. 2 zákon č. [*442/2002*](https://www.slov-lex.sk/pravne-predpisy/SK/ZZ/2002/442/) Z. z. o verejných vodovodoch a verejných kanalizáciách v znení neskorších predpisov: „**Vlastník stavby alebo vlastník pozemku, na ktorom bola povolená žumpa, je povinný pripojiť stavbu alebo pozemok na verejnú kanalizáciu, ak je to technicky možné a nevyžaduje si to neprimerane vysoké náklady.“.**

*Vlastník stavby alebo vlastník pozemku je povinný splniť povinnosť podľa § 23 ods. 2 druhej vety do 31. decembra 2021.“.*

Novelou vodného zákona, sa taktiež zavádza dôslednejšia kontrola plnenia povinností vlastníka nehnuteľnosti so žumpou. Na základe novely je **takýto vlastník nehnuteľnosti nie len povinný zabezpečiť zneškodnenie žumpy odvozom do čistiarne odpadových vôd, ale aj predložiť doklady o takomto odvoze za posledné 2 roky na výzvu obce alebo orgánu štátnej vodnej správy**.

Podľa § 36 ods. 4 vodného zákona, **ten, kto akumuluje odpadové vody v žumpe, je povinný zabezpečovať ich zneškodňovanie odvozom do čistiarne odpadových vôd a na výzvu obce47) alebo orgánu štátnej vodnej správy predložiť doklady o odvoze odpadových vôd najviac za posledné dva roky.** Odvoz odpadových vôd môže vykonávať len prevádzkovateľ verejnej kanalizácie,47a) obec alebo osoba oprávnená podľa osobitného predpisu.47b) Ten, kto vykonáva odvoz odpadových vôd, je povinný vydať doklad o odvoze tomu, kto o odvoz požiadal; doklad o odvoze odpadových vôd obsahuje meno, priezvisko a adresu toho, komu bol odvoz odpadových vôd vykonaný, dátum odvozu, miesto umiestnenia žumpy, množstvo vyvezených odpadových vôd, názov osoby, ktorá odvoz odpadových vôd vykonala a adresu čistiarne odpadových vôd.

Obec alebo orgán štátnej vodnej správy môže žiadať predloženie dokladov o odvoze odpadových vôd podľa § 36 ods. 4 vodného zákona najskôr od 15. septembra 2020; do 15. septembra 2020 môže žiadať predloženie dokladov o odvoze odpadových vôd vykonanom po 15. septembri 2018.